

|  |
| --- |
| **Kopsavilkums** |
| Ietekmes novērtējums par taisnīgas nodokļu politikas nodrošināšanu digitālajā ekonomikā |
| **A. Rīcības nepieciešamība** |
| **Kāpēc? Kāda problēma tiek risināta?**  |
| Uzņēmumu nodokļu sistēmas mērķis ir peļņu aplikt ar nodokli tur, kur ir radīta vērtība, bet pašreizējā starptautiskā nodokļu sistēma tika veidota tradicionālajai ekonomikai. Tā nav paredzēta jaunajiem vērtības radīšanas veidiem digitālajā ekonomikā, kur nav nepieciešama fiziska klātbūtne un kur liela nozīme ir lietotāju ieguldījumam un nemateriālajiem aktīviem. Tas ietekmē publiskos budžetus un sociālo taisnīgumu. Reaģējot uz to, arvien vairāk dalībvalstu veic vienpusējus pasākumus, un tādējādi rodas vienotā tirgus sadrumstalošanas risks.  |
| **Ko paredzēts panākt ar šo iniciatīvu?**  |
| Pirmkārt, ar iniciatīvu ir paredzēts aizsargāt vienotā tirgus integritāti un pareizu darbību. Otrkārt, ar to ir paredzēts nodrošināt, ka dalībvalstu finanses ir ilgtspējīgas un ka digitalizācija neiedragā valstu uzņēmumu nodokļu bāzes. Treškārt, tā būs ieguldījums sociālā taisnīguma saglabāšanā un vienlīdzīgu konkurences apstākļu nodrošināšanā visiem uzņēmumiem. |
| **Kāda ir ES līmeņa rīcības pievienotā vērtība?**  |
| Tā kā problēma ir nodokļa uzlikšanas tiesību attiecināšana valstu starpā, to nevar visaptveroši risināt dalībvalsts līmenī. Turklāt ar ES līmeņa rīcību varētu izvairīties no vienotā tirgus sadrumstalošanas, jauniem šķēršļiem uzņēmumiem un iespējamām nepilnībām, ko varētu izraisīt dalībvalstu starpā nesaskaņota rīcība.  |
| **B. Risinājumi** |
| **Kādi leģislatīvi un neleģislatīvi politikas risinājumi ir apsvērti? Vai kādam risinājumam tiek dota priekšroka? Kāpēc?**  |
| Vispirms tika izvērtēts visaptverošs risinājums. Divi galvenie risinājumi 1. risinājums: grozīt priekšlikuma par kopējo konsolidēto uzņēmumu ienākuma nodokļa bāzi (KKUINB) noteikumus. 2. risinājums: direktīva par digitālu pastāvīgu pārstāvniecību un peļņas attiecināšanas principiem, ar pielāgojumiem KKUINB. 3. risinājums (vēlamais): 2. risinājums kopā ar ieteikumu mainīt noteikumus attiecībā uz trešām valstīm. Otrkārt, uzņēmumu nodokļu normu reforma prasīs laiku, un tiek apsvērts arī **pagaidu** risinājums, lai izvairītos no vienpusēju pasākumu pieņemšanas dalībvalstīs. Vēlamais pagaidu risinājums ir direktīva par kopēju nodokļa sistēmu attiecībā uz konkrētām digitālām darbībām.  |
| **Kuru risinājumu kurš atbalsta?**  |
| *Visaptverošs risinājums:* 14 no 21 valsts nodokļu iestādes, kā arī 58 % no 446 atklātās sabiedriskās apspriešanas respondentiem uzskata, ka visaptverošs risinājums ir vislabāk piemērots pastāvošajām problēmām. *Pagaidu risinājums* 10 no 21 valsts nodokļu iestādes, kā arī 53 % no atklātās sabiedriskās apspriešanas respondentiem uzskata, ka “nodoklis no ieņēmumiem par konkrētiem digitāliem pakalpojumiem” ir vislabāk piemērots pastāvošajām problēmām. |
| **C. Vēlamā risinājuma ietekme** |
| **Kādus ieguvumus nodrošinās vēlamais risinājums (ja tāds ir, pretējā gadījumā — galvenie risinājumi)?**  |
| *Visaptverošs risinājums:* risinājums uzlabotu taisnīguma sajūtu **iedzīvotājiem**, nodrošinot to, ka lieli uzņēmumi ar nozīmīgām digitālajām darbībām neizsprūk no nodokļiem ES. **Uzņēmumi** gūtu labumu no vienlīdzīgiem konkurences apstākļiem, jo noteikumu pārskatīšana likvidētu konkurences kropļojumus. **Valstu nodokļu administrācijas** gūtu labumu no labvēlīgas ietekmes uz publiskajām finansēm, jo risinājums dotu ieguldījumu uzņēmumu nodokļu sistēmas ilgtermiņa ilgtspējā. *Pagaidu risinājums*:tas uzlabotu taisnīguma sajūtu iedzīvotājiem, jo ES tiktu nodrošināts obligāts nodokļu līmenis tādiem uzņēmumiem, kuri lielākoties izmanto lietotāju ieguldījumus un datus. Tādējādi uzņēmumiem, kas darbojas ES, būs stabila nodokļu sistēma, un netiks pieļauta vienotā tirgus sadrumstalošana.  |
| **Kādas ir vēlamā risinājuma izmaksas (ja tāds ir, pretējā gadījumā — galveno risinājumu izmaksas)?**  |
| *Visaptverošs risinājums:* pasākums palielinātu regulējuma un atbilstības nodrošināšanas slogu visiem **uzņēmumiem**, kas ir risinājuma darbības jomā. **Valstu nodokļu administrācijām** arī rastos izmaksas par jaunās sistēmas īstenošanu, proti par IT un personāla apmācību. *Pagaidu risinājums*:**lieliem uzņēmumiem**, kas pārsniedz robežvērtības, rastos papildu ziņošanas prasības, lai varētu aprēķināt to nodokļa bāzi dalībvalstīs, kurās tie darbojas. **Valstu nodokļu administrācijām** arī rastos sākotnējas izmaksas, īstenojot jauno sistēmu, proti par IT un personāla apmācību.  |
| **Kā tas skars uzņēmumus, MVU un mikrouzņēmumus?**  |
| *Visaptverošs risinājums* – pasākums atkal nodrošinātu vienlīdzīgus konkurences apstākļus starptautiskām uzņēmumu grupām un mazākiem uzņēmumiem, kas bieži ir mazāk digitalizēti un mazāk darbojas pāri robežām. Tas nāktu par labu MVU un mikrouzņēmumiem. Pasākums varētu palielināt regulējuma un atbilstības nodrošināšanas slogu, kam varētu būt lielāka nelabvēlīga ietekme uz pārrobežu MVU. *Pagaidu risinājums* – MVU netiktu skarti, jo to ieņēmumi nesasniegtu robežvērtību.  |
| **Vai būs būtiska ietekme uz dalībvalstu budžetiem un administrācijām?** |
| Visaptverošais risinājums dotu ieguldījumu uzņēmumu nodokļu sistēmas ilgtermiņa ilgtspējā un nodokļu ieņēmumu taisnīgākā sadalē. Pagaidu risinājums radītu papildu ieņēmumus valstu budžetiem, lai gan paredzamie papildu ieņēmumi no nodokļa būtu diezgan mēreni, ņemot vērā šauro darbības jomu un robežvērtību piemērošanu.  |
| **Vai būs vēl kāda cita būtiska ietekme?**  |
| Ar priekšlikumu ir paredzēts izklāstīt ES redzējumu, kas kalpos par piemēru un ietekmēs starptautiskās diskusijas.  |
| **D. Turpmākā rīcība** |
| **Kad politika tiks pārskatīta?**  |
| Komisija uzraudzīs tiesību akta priekšlikuma īstenošanu. Izvērtējums būtu jāveic pēc pieciem gadiem no īstenošanas datuma.  |